ANC kies leier in Oos-Kaap ná chaos | Netwerk24
Deur Lizeka Tandwa, News24 01 Oktober 2017 14:33
Oscar Mabuyane is verkies tot voorsitter van die ANC in die Oos-Kaap op die party se chaotiese en gewelddadige provinsiale verkiesingskonferensie.
Oscar Mabuyane is as leier van die ANC in die Oos-Kaap verkies.Foto: News24
Mabuyane, voormalige sekretaris, het 931 stemme gekry en die uittredende voorsitter Phumulo Masualle sewe.
Mlungisi Mvoko is as ondervoorsitter verkies met 935 stemme.
Lulama Ngcukaitobi is tot sekretaris verkies, Helen Sauls-August is adjunksekretaris en Babalo Madikizela is tesourier.
Die verkiesingskommissie sê hoewel van die kiesers afwesig was, is ’n kworum bereik.
Daar was 951 afgevaardigdes teenwoordig wat kon benoem en stem.
Daar was die afgelope naweek verskeie gewelddadige voorvalle by die konferensie.
Skokgranate moes Saterdagaand buite die konferensielokaal in Oos-Londen gebruik word om faksies onder beheer te kry en daar was in die vroeë oggendure ’n geveg tussen afgevaardigdes wat veroorsaak het dat agt mense in die hospitaal opgeneem is.
News24 kan bevestig dat die ontevrede afgevaardigdes aansoek om ’n interdik by die hooggeregshof gedoen het. Die saak sal na verwagting later Sondag aangehoor word.
Meer oor: Oscar Mabuyane | Oos-Kaap | Leierskapstryd